CELEX: 32013D0418
Language: et
Date: 2013-07-31 00:00:00
Title: 2013/418/EL: Komisjoni rakendusotsus, 31. juuli 2013 , millega komisjon kiidab heaks nõukogu määruse (EÜ) nr 1224/2009 artiklite 60 ja 61 kohast kalandustoodete kaalumist käsitlevad proovivõtukavad, kontrollikavad ja ühised kontrolliprogrammid (teatavaks tehtud numbri C(2013) 4908 all)

2.8.2013   
            
            
               ET
            
            
               Euroopa Liidu Teataja
            
            
               L 206/16
            
         KOMISJONI RAKENDUSOTSUS,
   31. juuli 2013,
   millega komisjon kiidab heaks nõukogu määruse (EÜ) nr 1224/2009 artiklite 60 ja 61 kohast kalandustoodete kaalumist käsitlevad proovivõtukavad, kontrollikavad ja ühised kontrolliprogrammid
   (teatavaks tehtud numbri C(2013) 4908 all)
   (Ainult hispaania-, hollandi-, inglis-, prantsus- ja rootsikeelne tekst on autentsed)
   (2013/418/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 20. novembri 2009. aasta määrust (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006, (1) eriti selle artikli 60 lõikeid 1 ja 3 ning artiklit 61,
   võttes arvesse liikmesriikide esitatud proovivõtu- ja kontrollikavasid ja ühiseid kontrolliprogramme
   ning arvestades järgmist:
   
               (1)
            
            
               Määruse (EÜ) nr 1224/2009 artikli 60 lõigete 1 ja 2 kohaselt peab liikmesriik tagama, et lossimisel kaalutakse kõik kalandustooted pädevate asutuste poolt tunnustatud kaalumissüsteemidega enne nende hoidlas hoidmist, transportimist või müüki, välja arvatud juhul, kui liikmesriik on vastu võtnud proovivõtukava, mille komisjon on heaks kiitnud. Selline proovivõtukava peab olema kooskõlas komisjoni rakendusmääruse (EL) nr 404/2011 (2) artikli 76 lõikes 1 ja XIX lisas sätestatud riskipõhise metoodikaga.
            
         
               (2)
            
            
               Vastavalt nõukogu määruse (EÜ) nr 1224/2009 artikli 61 lõikele 1 võib liikmesriik lubada kalatooteid kaaluda pärast transportimist lossimiskohast, juhul kui need transporditakse sihtkohta asjaomase liikmesriigi territooriumil ning kui see liikmesriik on võtnud vastu kontrollikava, mille komisjon on heaks kiitnud. Selline kava peab olema kooskõlas rakendusmääruse (EL) nr 404/2011 artikli 77 lõikes 1 ja XXI lisas sätestatud riskipõhise metoodikaga.
            
         
               (3)
            
            
               Vastavalt määruse (EÜ) nr 1224/2009 artikli 61 lõikele 2 võivad selle liikmesriigi kontrolliasutused, kus kalandustooted lossitakse, lubada enne kaalumist selliste toodete transportimist registreeritud ostjatele, registreeritud enampakkumiste korraldajatele või muudele kalandustoodete esmaturustuse eest vastutavatele asutustele või isikutele teises liikmesriigis, juhul kui asjaomased liikmesriigid on võtnud vastu määruse (EÜ) nr 1224/2009 artiklis 94 osutatud ühise kontrolliprogrammi, mille komisjon on heaks kiitnud. Selline programm peab olema kooskõlas rakendusmääruse (EL) nr 404/2011 artikli 77 lõikes 3 ja XXII lisas sätestatud riskipõhise metoodikaga.
            
         
               (4)
            
            
               Komisjon kiitis rakendusotsusega 2012/474/EL (3) heaks esimese rühma proovivõtukavasid, mille olid vastu võtnud Saksamaa, Iirimaa, Leedu, Madalmaad, Poola, Soome ja Ühendkuningriik, ning kontrollikavad, mille olid esitanud Saksamaa, Eesti, Iirimaa, Poola, Soome ja Ühendkuningriik. Komisjon kiitis rakendusotsusega 2013/78/EL (4) heaks teise rühma proovivõtukavad, mille olid vastu võtnud Bulgaaria, Läti, Sloveenia ja Rootsi, Madalmaade uue proovivõtukava, Prantsusmaa kontrollikava ja ühise kontrolliprogrammi, mille olid kooskõlastanud Iirimaa ja Prantsusmaa.
            
         
               (5)
            
            
               Pärast otsuse 2013/78/EL vastuvõtmist esitas Hispaania 27. veebruaril 2013 proovivõtukava, Rootsi 8. novembril 2012 kontrollikava, ühise kontrolliprogrammi esitasid 18. detsembril 2012 Belgia ja Prantsusmaa ning 14. novembril 2012 Belgia ja Iirimaa. Kõnealused proovivõtukava, kontrollikava ja ühised kontrolliprogrammid on kooskõlas asjakohase riskipõhise metoodikaga. Seepärast tuleks need heaks kiita.
            
         
               (6)
            
            
               Komisjonil peaks olema võimalus tühistada heakskiitev otsus, kui asjaomane liikmesriik ei kohalda või ei kohalda täielikult proovivõtukavasid, kontrollikavasid või ühiseid kontrolliprogramme.
            
         
               (7)
            
            
               Komisjon jälgib proovivõtukavade, kontrollikavade ja ühiste kontrolliprogrammide kohaldamist ning kontrollib nii nende tõhusat toimimist kui ka seda, et asjaomased liikmesriigid need korrapäraselt läbi vaatavad. Seepärast peaksid liikmesriigid kõnealuste kavade kohaldamisest komisjonile teatama. Kui ilmneb, et selline kava või programm ei taga täpset kaalumist, peaks asjaomane liikmesriik esitama komisjonile heakskiitmiseks läbivaadatud kava või programmi,
            
         ON VASTU VÕTNUD KÄESOLEVA OTSUSE:
   Artikkel 1
   Heakskiitmine
   1.   Määruse (EÜ) nr 1224/2009 artikli 60 lõike 1 kohane proovivõtukava, mille Hispaania esitas 27. veebruaril 2013, kiidetakse heaks.
   2.   Määruse (EÜ) nr 1224/2009 artikli 61 lõike 1 kohane proovivõtukava kalatoodete kaalumiseks pärast transportimist sihtkohta asjaomase liikmesriigi territooriumil, mille Rootsi esitas 8. novembril 2012, kiidetakse heaks.
   3.   Määruse (EÜ) nr 1224/2009 artikli 61 lõike 2 kohased ühised kontrolliprogrammid kalatoodete kaalumiseks pärast transportimist sihtkohta teises liikmesriigis, mille Belgia ja Prantsusmaa esitasid 18. detsembril 2012 ning Belgia ja Iirimaa 14. novembril 2012, kiidetakse heaks.
   Artikkel 2
   Kehtetuks tunnistamine
   Komisjon võib tunnistada artiklis 1 osutatud heakskiitva otsuse kehtetuks, kui asjaomane liikmesriik ei kohalda või ei kohalda täielikult oma proovivõtukava, kontrollikava või ühist kontrolliprogrammi.
   Artikkel 3
   Aruanne
   Artiklis 1 osutatud liikmesriigid edastavad komisjonile enne 1. aprilli 2014 aruanded kõnealuses artiklis osutatud proovivõtukava, kontrollikava ja ühiste kontrolliprogrammide kohaldamise kohta.
   Artikkel 4
   Adressaadid
   Käesolev otsus on adresseeritud Belgia Kuningriigile, Iirimaale, Hispaania Kuningriigile, Prantsuse Vabariigile ja Rootsi Kuningriigile.
   
      Brüssel, 31. juuli 2013
      
         
            Komisjoni nimel
         
         
            komisjoni liige
         
         Maria DAMANAKI
      
   
   
      (1)  ELT L 343, 22.12.2009, lk 1.
   
      (2)  ELT L 112, 30.4.2011, lk 1.
   
      (3)  ELT L 218, 15.8.2012, lk 17.
   
      (4)  ELT L 41, 12.2.2013, lk 11.